السلام عليكم و رحمة الله
كيف الحال ؟
اتمنى إنكم سعيدين =))
انتشر قبل فترة تاق الخمسين حقيقة العشوائية عن نفسي
و شفت فيديوهات واجد ع اليوتيوب مسويته
و قلت بسويه على مستوى التدوين و بحثت و شفت ناس واجد كاتبة تدوينات بهالتاق
و قلت ليش ما أسويه !!
و ع أساس كنت بكتبه بالإنجليزي بس الأخير غيرت رايي
و فضَلت إني أكتبه بالعربي
و عقب ما أخلص كتابة الخمسين حقيقة > واجد !
أروحي أسوي تاق لعدة أشخاص و هم بدورهم رح يكتبوا خمسين حقيقة عن أنفسهم
كل شي تمام؟
أجل يللا استعدوا للخمسين حقيقة !
1- أنا فتاة "عسماوية" ما يعني إنني أستخدم يدي اليسار في الكتابة و أغلب الأشياء
2- أعشق القراءة حد النوم !
3- جداً صصعبة في التسوق ! مستحيل أرضى بأي شي بسهولة
4- دائماً أتمنى إني أشتغل بمكتبة ❤
5- أحب أشتري مناكير بس قليلاً ما أحطهم
6- لا أحب أيا من المشروبات الساخنة ما عدا الحليب
7- ما أعرف أسوي بالون بالعلك
8- أحب أنسدح ع رجل أحد و هو يحوس بشعري ! أدوخ ع طول
9- جداً سيئة في الرد ع الرسائل، و أحياناً أنسى أرد
10- ما أقدر أطول أظافري أبداً ، كل مره أقرر إني بطولهم تجيني حكه و أقصهم ع الأخير، واجد لما يشوفوا أظافري يقولوا ارحمي حالك !
11- ما أحب أتكلم ع التليفون كثير ، أفضل المحادثات وجهاً لوجه
12- مرت علي سنة انفجرت فيها قريحتي الشعرية و كتبت شعر واجد ، حالياً أكتب مرة كل ستة أشهر !
13- شاركت في مسابقة المساجلة الشعرية في سايتك و وصلت إلى آخر مرحلة "على مستوى الشرقية"
14- فتحت مشروع صغير و هو الرسم ع التيشرتات و امتد لسنة كاملة و توقفت عنه *أفكر أرجع له !
15- مرت علي فترة صرت فيها فيجتريان و هذا يعني إني صرت كائن لا يأكل اللحوم
16- أحب أنشد و أغرد بشكل مو طبيعي
17- أتمنى دائما أن يكون عندي عندي ستديو خاص فيني
18- عندي قائمة بما يقارب الـ 100 شي و أتمنى أحققهم كلهم
19- أخاف جداً من فكرة أن أحد الأشخاص اللي أحبهم يموت ! و خصوصاً لما أكون بعيده عنه
20- لم أمارس الطبخ فعلياً إلا حينما تزوجت و حالياً أقيَم نفسي سبعة من عشرة 😛
21- ما أبي أسمي أحد عيالي بإسم فيه حرف الغين عشان ما يتعقدون إذا أحد قال لهم مثلاً قادة بدل غادة *فيني الصيحة
22- أحب أسوي جداول و أمشي عليها > وهذا شي أكيد عرفتوه من التدوينة السابقة
23- سابقاً كنت أشرب مشروب غازي مرة في الأسبوع ، حالياً أنا في مقاطعة للمشروبات الغازية مدى الحياة لضررها !
24- أحب الفن بكل أنواعه
25- أمارس الرياضة ست مرات ع الأقل في الأسبوع و أتمنى إني استمر على هالنظام مدى الحياة
26- تعلمت ركوب الدراجة في بيت عمي و تعلمت استعمال المكابح علي يد زوجي
27- أحب المطر و ريحته و ريحة الأرض بعد المطر و أحب أنام على صوت المطر و أحب كل شي في المطر
28- صعبة جداً في الأكل ، موب أي شي يعجبني و أكلات واجد ما أحبها بس الغربة خلتني أتغير و آكل هريس!
29- تعرضت لحادث مروري أنا و أختي في رمضان قبل ست سنوات تقريباً
30- أنا الوسطى بين أهلي
31- جربت السوشي بتشجيع من إحدى الصديقات، ما عجبني
32- لما كنت صغيرة ، فوق الدولاب هو مكاني السري و المعمل حقي و كل شي و كل يوم يشوفني أبوي يعصب علي عشان أنزل بس ما طاوعته إلا لما طحت من فوق لين تحت !!
33- شفت أفلام رعب بس مافي فلم أثر علي مثل تشاكي، أحياناً بالليل إذا صارت لحالي أتخيله بالحمام و إلا تحت السرير، يمكن هالرعب عشاني شفت الفلم و أنا مررره صغيرة و للحين ما أفكر اشوفه مره ثانية عشان استوعبه
34- أنا انسانة تنافسسسية و أحب المسابقات و دائماً أبي أفوز، أذكر مرة كان مسوين مسابقة بالكلاس و الطلاب مستغربين مني أنا ووحدة من البنات عسان حماسنا وقالوا لنا ترى مافيه هديه ! يعني ما يصير نتحمس و نحب المسابقات حتى بدون هدية !! بس لما ألعب مع زوجي بالبلاي ستيشن أوصل لمرحلة إنه موب لازم أفوز أصلا أهم شي اني استمتع باللعب 😀
35- أحب السوبر ماركت و أحب أروح هناك و أتسوق للبيت
36- أحب الألوان كلها و خصوصاً الأبيض
37- شفت تايتنك قبل سنة و نص بسس و ما بكيت لما شفته ! < ما عندي مشاعر! معليه
38- ما أحب الشطة و لا أحب ريحتها
39- قبل 8 شهور تقريباً كنت مصره إني أدرس علاج طبيعي كَتخصص
40- جاني العنقز أو جدري الماء و أنا بالروضة و نقلت العدوى لأختي الصغيرة و كانت أختي اللي أكبر مني ترسم وجه و عليه حبوب و تكتب فوق الرسمه اسمي و دائما ينتهي الموضوع و أنا أصيح بحضن أمي
41- لما أخاف، أتوتر، أحاتي أو بطلع عند جمهور .. بطني يعورني !
42- ما أحب ريحة الزقاير أو بالأحرى أكرهها، لما أمر عند أحد يدخن أكتم نفسي لين ما أعديهم و أتنفس، و ما أتخيل حياة الوحدة لما يكون أبوها أو أخوها أو زوجها مدخن
43- أحب أسافر > أصلا مين اللي ما يحب السفر؟! .. ولما أسافر أحب أتعب ، ما أحس بالسفر إلا لما أتعب
44- دائماً يجيني تخيل إني لما بولد بموت ، و أقعد أفكر إني أكتب رسالة لبنتي أو ولدي اللي بجيبهم
45- قلبي جداً ضضعيف ما أتحمل أشوف مناظر تعور القلب أبداً لأني يظل أحلم فيها كل ليلة
46- مستحيل أنام و أنا لابسه خاتم و إلا سلسال و إلا حلق
47- ما أحب علك النعناع أبداً، أحس النعناع مرتبط بمعجون الأسنان، مره أكلت كب كيك الشوكولاته بكريمة النعناع بغيت أنهار لأني حسيت إني آكل معجون أسنان
48- أحب أمي و أبوي و خواتي و عيالهم و أخوي و كل عائلتي ، أششششتاق لهم كثير و إذا رحت مكان حلو تجيني الغبنة لأن ودي يكونوا معي و يشوفونه
49- تزوجت و أنا عمري 16 سنة ، بعد ما خلصت أول ثانوي
50- ممتنة جداً لله لكل العطايا و على كل شي في حياتي ، شكراً لله و الحمد لله عدد خلقه ورضا نفسه وزنة عرشه ومداد كلماته
هففف ، و أخيراً خلصت
في مرحلة من المراحل حسيت أن الأشياء اللي أعرفها عن نفسي خلصوا
بس استمتعت و أنا أكتبهم
و بسوي تاق لـ فاتن الجميلة، خبطة و أفكار اذا يسمح لهم وضع مدوناتهم، حصة، سارا عبدالرحمن، رندا الفنانة و طيبة المبدعة =))
و الله ودي اسوي لكم تاق كلكم على ما يبدو
بس نكتفي بذولا ، و اتمنى تفاعلكم الجميل ❤
19 Comments Add yours
لطيفة الفكرة حبيتها
وحبيت الحقائق حقتج حسيت كيوت ورايقة :$
وصح سبحان لله كان معاي وحدة نفس اسمج يوم درست التحضيري حتى اول ما قريت الأسم رحت اتأكد متى انولدتي خخخخ :$
يسسسلمو حصوص
سعيدة إنها أعجبتك ، هههههههه حياتي و الله إنتي الكيووت
سبحان الله حتى أنا أول ما شفت مدونتك شكيت إنك وحده أعرفها
عشان اسمك حصة و أكبر مني بسنة و تدرسين بجامعة الدمام
بس طلعتي وحدة ثانية
وعليكم السلام 🙂
في البداية حسيت كنت قاعدة أعد كم عدد الفقرات اللي فيها نتشارك.. لاحظت إني بدأت أغلط بالعد فتركته
مرا انبسطت لما عرفت في أحد زيي ببعض الأمور 🙂
استمتعت بقراءة الحقائق عنك 🙂
ههههههه
ما شاء الله طلع معنا جينات مشتركة 😛
حتى انا ابسطت والله ان يطلع بيني و بينك أشياء مشتركة
و نبي نشوف الحقائق حقتك في بوست قريباً
وجودك أسسعدني
احب الحقائق وأحس وحتى لو كان بعضها تستسخفينها لكن تعطي فكره للناس
نتشارك في أشياء كثير والهمتيني صراحه جلست افكر وش ممكن اكتب هههه
استمتعت بالپوست 🙂
حتى انا ما توقعت اني بستمتع بكتابة هالبوست
صج إني علقت في البداية وصلت لين 13 و ما عرفت أكمل
أحس خلصت الأشياء اللي أعرفها عن نفسي
هههههه بالضبط تقعدين تفكرين وش أنا ؟
يللا نستنى الحقائق حقتك قريباً :p
استمتعت كثير بقراءة البوست
عرفت عنك أشياء كثيرة ماشاء الله
.فعلاً انا فخورة فيك إنك تزوجتي من بدري و تحملتي مسؤولية كبيرة و ماقطعتي على نفسك فرصة تكملي طموحك بالتعليم
و فيه فاكتس اشاركك فيها. طيب تصدئي بالله إني لسى ما شفت التايتنك و لا أظن أشوفه مع إني صحبة مع الأفلام
و برضو موضوع المشروبات الغازية اللي و لله الحمد مقاطعتها من زمان الله يتمم علي :$
ودي أشارك بالتاق بس ما أعرف إذا الوقت مناسب له. لكن بخليه على بالي للمستقبل
تحياتي يا جميلة / خبطة
انبسسطت انك استمتعي فيه
ههههههه انحررجت و الله ، بس الحمدلله هذا كله يرجع لزوجي و عائلتي من بعد الله
و أكيد أنا بعد ، أحب شي اسمه دراسة و ما أحب أقعد بالبيت كذا بدون شي احس اني كائن غير منتج
و عشان كذا بعد للحين نو كيدز
غريبه للحين ما شفتي تايتنك !!
أنا قبل كل ما قلت لأحد اني ما شفته ينصرعون
و شفته تقريباً قبل سنه
طيب وش اللي يخليك ما تشوفينه؟
ما ششاء الله شي طيب والله إنك مقاطه المشروبات الغازية من فترة
انا توي مقاطعتهم تقريبا قبل رمضان بأسبوع
بيكون ممتع لو شاركتينا بالتاق ، طيب من أي ناحيه الوقت مو مناسب ؟
ويللا إنا بانتظار الفاكتس حقتك
منورة خبطه 3>
ماشاء الله. الله يرزقك كمان و كمان و نشوفك بأعلى المناصب يارب
ليه ماشفت التايتنك ؟ اممم لأني أعرف قصته فأحس مشاهدتي له لا راح تقدم و لا تأخر. راح الحماس
خلص رمضان و إن شاء الله برجع أروق عالمدونة. و إن شاء الله يكون لبوست الفاكتس نصيب منها
كل عام و إنت بخير زينب
حقائق ممتعة وبصراحة ما كنت أدري إنك متزوجة وانتي صغيرة كدا ! مفاجأة! ما شاء الله عليكِ
بعدين مين قالك إنو التيتانيك يبكّي؟ ترا عادي حتى أنا ما بكيت
ربي يسعدك رهيبة والله لكني ما أعتقد أقدر أسوي ٥٠ حقيقة عني أمكن أسوي ١٥ بس XD
هههههه حححياتي
إيه أصلا انا صايرة طفرة بالعائلة كلها
تقريباً أنا أصغر وحدة تزوجت
ههههههه يختي كل ما قلت لأحد إني ما بكيت
يستغربون و وحدة اتهمتني إن ما عندي إحساس !!
فحسيت إن السالفة فيها إنَ
بس دام حتى انتي ما بكيتي ، تطمن قلبي
لا عاد لازم تسوي 50 ، أنتي بالبداية بيعلق مخك ما بتعرفين وش تكتبين
بس بعدين سينهالون عليك
بستني خمسين كاااملة
يسعدك ربي
هالبوست عرفنا عنك اكثر قاعد اعد الاشياء المتشابهه طلعنا متشابهين في ١٥نقطه ههههههه
ماشاء الله احسك انسانه متحمله للمسؤوليه وانت صغنونه
يالله
بديت اكثب الحقائق وان شاء الله انزلها قريب
واااو 15 شي
خلاص انتي لازم تصيري صديقتي :p
يا قلبي و الله
اووه فديت المتحمسين ، خلاص بستناهم قريب
اللللله عجببتني بفكر فييهم زين واكتبهم *.*
سعيدة إن الفكرة أعجبتك
و متحمسة للحقائق حقتك
جميل جدا … كان عندي اعتقاد ان اي وحده تتزوج اقل من 20 عادة تطلع وحده ماعندها طموح ولا مواهب ولا شي " فاضية " , بس اقتلعتي لي الاعتقاد من الجذور واصلي …..
ههههههه
ذكرتيني يوم درت وحدة من أستاذاتي اني بتزوج
قالت وهي منصدمة .. لييييش ؟ انتي شاطرة
كانت تحسبني بوقف دراسة الثانوي و حتى جامعة ما راح أدرس
و سالفة الطموح و المواهب يعتمد على الشخص نفسه
سواء كان متزوج و إلا عازب
و ما تدرين يمكن الزوج يشجعك زود
هههههههههههه زييينب .. ما تفكرين تسوين أبدين لهاذي التدوينة.؟؟ أحس مرره يحمس خصوصًا إذا اكتشفتي إن فيه كثير أشياء تغيرت ههههههههههههه
44- دائماً يجيني تخيل إني لما بولد بموت ، و أقعد أفكر إني أكتب رسالة لبنتي أو ولدي اللي بجيبهم
<<< أكييد هاذي كانت قبل ما تجيبين جمان..
بس السؤال هل فعلا جاك الإحساس وقتها والا تحسين مشاعرك تغيرت؟
😍😍😍😍😍😍😍😍😍😍😍😍😍
هههههههههه يا شيخة ودي أحدّث كل تدويناتي القديمة مو بس هذي 😂
احس حتى اسلوبي غريب 🌚
الصدق اني ذكرت الرسالة لمّا كنت بالسيارة رايحة للمستشفى
لكن وقت الولادة الفِعلي ما فكرت بشي غير إنّي أبي أولد و خلاص